Ou T-hemp word potplanthanger | Netwerk24
Ou T-hemp word potplanthanger
Die hergebruik van ou T-hemde om eenvoudige, dog byderwetse potplanthangers te maak, is 'n wonderlike manier om huisplante uit te stal en vertrekke met 'n spatsel kleur op te vrolik.
Hang dit in jou eie huis of bederf jou geliefdes of vriende met een.
Jy benodig ou T-hemde, 'n skêr, liniaal, pen, klein blompotte van keramiek of metaal en 'n verskeidenheid klein plantjies om in die potte te plant.Foto's: Life is a Garden
Stap 1: Vou die T-hemp in die helfte in die lengte af. Gebruik die liniaal en pen om 'n streep net onder die mou te trek en knip daardie deel af, jy gaan dit nie nodig hê nie.
Stap 2: Gebruik die liniaal en pen om die gevoude T-hemp in agt ewe breë stroke te verdeel. Sny deur. Vou nou die hemp oop en sny die een kant van elke strook oop. Jy behoort agt lang stroke lap te hê.
Stap 3: Knoop die stroke aan een punt aanmekaar om die onderkant van die potplanthanger te vorm.
Stap 4:Lê die lapstroke plat op 'n tafel en verdeel in vier pare. Maak 'n knoop in elke paar net onder die groot knoop. Maak net seker dat die knope almal op dieselfde vlak is.
Stap 5: Plaas die materiaal weer plat op die tafel en sprei die geknoopte stroke uit. Neem 'n strook van elke teenoorgestelde paar en knoop saam, hierdie keer 'n bietjie laer as die eerste knoop. Herhaal dit tot al die pare geknoop is.
Stap 6: Herhaal stap 5 totdat jy net genoeg materiaal oor het om al die stroke in een groot knoop saam te voeg. Dis waaraan jou handewerk gaan hang.